Omnibus praesentes litteras inspecturis Amideus permissione diuina abbas et conuentus ecclesiae Sancti Stephani Diuionensis in Domino salutem. Nouerit uniuersitas uestra quod nos recepimus et in utilitatem ecclesiae nostrae posuimus uiginti libras monetae Stephaniensis quas dominus Nicolaus quondam capellanus nobilis mulieris Clementiae dominae Fontisuennae legauit prioratui de Autreio in elemosinam perpetuam pro anniuersario suo in dicto prioratu singulis annis in perpetuum faciendo et pro praedictis uiginti libris monetae Stephaniensis damus et concedimus in perpetuum praedicto prioratui de Autreio pro anniuersario dicti domini Nicolai in ipso prioratu singulis annis in perpetuum faciendo in crastino Omnium Sanctorum quamdam uineam nostram quae fuit domini Petri Truote presbiterii quae et partitur cum Michaele de Aquaeductu dicto de Fontanis homine nostro sitam in clauso de Biche et de ipsa uinea dominum Radulphum priorem nostrum de Autreio nomine prioratus de Autreio inuestiuimus pro anniuersario dicti domini Nicolai in ipso prioratu annuatim in crastino Omnium Sanctorum in perpetuum faciendo. In cuius rei testimonium praesentibus litteris sigilla nostra aposuimus. Actum anno Domini M° CC° quinquagesimo mense decembri.